**נייר עמדה**

**הצעת חוק העונשין**

**(תיקון – חשיפה מרצון של נפגעות ונפגעי תקיפה מינית), התשע"ח–2017**

**מבוא**

נכון להיום, החוק אוסר את פרסום פרטיו המזהים של נפגע תקיפה מינית, כל עוד לא נתן הנפגע את הסכמתו בפני בית המשפט. איסור זה נובע מהחשש שמא חשיפת הנפגע תביא עִמה אות קלון חברתי (כתוצאה מהתופעה השלילית של האשמת הקורבן) או מהחשש מפני פירוק המשפחה במקרים של פגיעה מינית בתוך המשפחה. על אף חששות אלה, ישנם מקרים שבהם הנפגע מעוניין לפרסם את זהותו בציבור, ורואה בפרסום שמו בתקשורת, ובחשיפה הציבורית המתלווה לכך, דרך לשחרור (ועיבוד) החוויות הקשות הנצורות בקרבו, וכן צעד שיסייע בהעלאת המוּדעות לפגיעות מיניות (וממילא יסייע למיגורן). פעמים רבות, נפגעים המוכנים להיחשף רואים את עצמם כשליחיהם של נפגעים אחרים החוששים להיחשף מן הסיבות שנמנו למעלה.

הצעת החוק שלפנינו נועדה להקל על נפגע המעוניין בהיחשפות, על ידי קביעה שאישורו (או סירובו) יהיה הגורם הבלעדי שיקבע האם הפרסום יוּתר (או ייאסר) וזאת מבלי שתידרש מעורבות של בית המשפט. במקביל, כדי שגורמי תקשורת לא ינצלו את מצבם של הנפגעים, מוצע כי הסכמה שבאה בעקבות פניות חוזרות־ונשנות, ותוך הטרדת הנפגע, לא תיחשב הסכמה, וכך יהיה ניתן להבטיח שההסכמה תינתן מרצון חופשי.

**המבט היהודי**

התנ"ך מספר לנו, כי תמר – בתו של דוד – אשר נאנסה באכזריות על ידי אחיה אמנון, רצתה בתחילה לחשוף את אשר אירע לה, "וַתָּשֶׂם יָדָהּ עַל רֹאשָׁהּ וַתֵּלֶךְ הָלוֹךְ וְזָעָקָה" (שמואל ב יג, יט); אך הושתקה על ידי אחיה אבשלום שאמר לה: "וְעַתָּה אֲחוֹתִי, הַחֲרִישִׁי, אָחִיךְ הוּא, אַל תָּשִׁיתִי אֶת לִבֵּךְ לַדָּבָר הַזֶּה" (שם, כ). להשתקה זו היה מחיר כבד, שכן מכאן ואילך: "וַתֵּשֶׁב תָּמָר וְשֹׁמֵמָה בֵּית אַבְשָׁלוֹם אָחִיהָ" (שם); וכפי שפירש המלבי"ם (על אתר): "הנה תמר שהיה דרכה לטייל תמיד, ולשמוח ולגיל כבנות המלך הבתולות, עתה 'ותשב'. ולא יצאה החוצה, 'ושממה', ולא ישבה בסוד משחקים". ייתכן כי לוּ הייתה ניתנת לתמר האפשרות להרים את קולה ולספר את סיפורה, היא לא הייתה מגיעה למצב נפשי ירוד כל כך.

ואכן, במקורותינו אנו מוצאים תועלות שונות המיוחסות להיחשפות מרצון במקרים מסוימים:

**1. דאגה בלב איש ישחנה –** מחבר ספר משלי מלמד אותנו כי "דְּאָגָה בְלֶב אִישׁ – יַשְׁחֶנָּה" (משלי יב, כה). הוראה זו התפרשה בידי חכמים בשתי דרכים שונות ומשלימות: כהוראה להסיח את הדאגה מן הלב ולא לחשוב עליה; וכהוראה לשוחח על אותה דאגה עם אחרים (יומא עה ע"א). אכן, ישנם מקרים שבהם עדיפה הדחקה המונעת מתכנים מסוימים להגיע אל המוּדעות (ואדרבה, כנראה מידת־מה של הדחקה הכרחית ואף רצויה לצורך תפקוד תקין);[[1]](#endnote-1) אך במקרים רבים אחרים השיחה על אודות הדאגה היא פורקן הכרחי ומועיל ביותר. בעצה זו מקופלים למעשה שני עקרונות פסיכולוגיים הקשורים זה בזה: ונטילציה (ventilation) וורבליזציה (verbalization), שפירושם הוא מתן ביטוי מילולי לתהליכים נפשיים ולרגשות. הביטוי המילולי מביא לפריקת מתחים ומשחרר את האדם מהמצוקה הנלווית לרגשותיו הפנימיים. בספר איוב לדוגמה אנו מוצאים תיאור חי של המתח הכרוך בשתיקה ושל הפורקן שבדיבור: "כִּי מָלֵתִי מִלִּים הֱצִיקַתְנִי רוּחַ בִּטְנִי; הִנֵּה בִטְנִי כְּיַיִן לֹא יִפָּתֵחַ כְּאֹבוֹת חֲדָשִׁים יִבָּקֵעַ; אֲדַבְּרָה וְיִרְוַח לִי אֶפְתַּח שְׂפָתַי וְאֶעֱנֶה" (איוב לב, יח–כ). ביטוי מילולי של רגשות והרהורים לא רק משחרר ומטהר אלא גם מאפשר לאדם לחזק את שליטתו על רגשותיו, וכלשונו של הרב סולובייצ'יק: "האדם עצמו אינו יודע מה מתרחש אף בליבו שלו, עד שהוא מגבש הרגשיו ורעיונותיו ויוצקם לדפוסי ביטוי... כל אמוציה, כל תחושה, רעיון והרהור, מתבהרים לאדם ונתפסים על ידו לאחר שהצליח לבטאם במשפטים בעלי מבנה הגיוני ודקדוק.." (על התשובה, עמ' 62).[[2]](#endnote-2)

**2. צריך להודיע צערו ברבים –** אדם השומר על סוד קשה וכואב, אינו זוכה לעזרה וסיוע שהוא עשוי לקבל מן הזולת. ההיחשפות, לעומת זאת (ועל אף הקושי הכרוך בה), מאפשרת לאחרים לתת עצה טובה וסיוע גשמי או רוחני לאותו אדם[[3]](#endnote-3) (ולכל הפחות לשמור על הרגישות הנצרכת על מנת למנוע פגיעה רגשית נוספת בקורבן, על ידי דיבור לא־זהיר); ועל כן ממליצה ההלכה לאדם הסובל ממצוקה "להודיע צערו ברבים" (מועד קטן ה ע"א). חכמים אף תיקנו דרכים מיוחדות שבאמצעותן יכול אדם לרמוז לרבים כי הוא שרוי במצוקה, וכך יוכלו להתעניין בשלומו באופן רגיש ומתחשב. לדוגמה, אף ש"כל הנכנסין להר הבית נכנסין דרך ימין ומקיפין ויוצאין דרך שמאל", מי שאירעו דבר רע היה "מקיף לשמאל" ועל ידי כך היו הפוגשים אותו יודעים להתעניין בשלומו ולשאול "מה לך מקיף בשמאל" (משנה, מידות ב, ב).

**3. נחמה בצרת רבים –** מעבר לתועלות המגיעות למספר עצמו, היחשפותו יכולה לשאת בכנפיה ברכה גם לנפגעים אחרים, הבוחרים לעת עתה לנצור את סודם בליבם. חז"ל הכירו בכך שהידיעה כי צרה מסוימת אינה צרה פרטית והיא צרת רבים יכולה לעיתים להביא עִמה נחמה.[[4]](#endnote-4) עיתים שמעבר לנחמה בעצם הידיעה כי הוא אינו האדם היחיד הסובל מאותה מצוקה, יכול נפגע אחר להרגיש כי הנפגע שחשף עצמו משמש לו כפה וכשליח, וכך יוכל לחוות דרכו – לכל הפחות במידת־מה – את הפורקן המשחרר שבדיבור,[[5]](#endnote-5) בבחינת "פְּתַח פִּיךָ לְאִלֵּם" (משלי לא, ח).

**4. מניעת פגיעות עתידיות –**לא־פחות חשובה מהתועלת שיכולה להגיע לקורבנות־עבר היא התועלת במניעת פגיעות עתידיות שיכולה לצמוח מהיחשפותם של נפגעים – כתוצאה מהעלאת המודעות והגברת הזהירות. אומנם, עצם קיומן של התקיפות יכול להתפרסם בתקשורת גם ללא חשיפת פרטי הנפגעים, אך אינו דומה הרושם הנותר מהצגת מקרה שבו פרטיו של הקרבן אינם ידועים, לרושם הנצרב בתודעה כאשר לנפגע יש שם ופנים. [[6]](#endnote-6)

על אף כל האמור לעיל, כיוון שהסוד הוא עניינו האישי של הנפגע, הרי שזכותו היא לאזן בין התועלת שבחשיפה לבין ההפסד הכרוך בה ולהגיע להחלטה הרצויה לו; ומובן אפוא כי כאשר הנפגע בוחר שלא לחשוף את זהותו, יש לכבד בחירה זו. חשיפת פרטיו של אדם שנפל קורבן לעבירת מין, בניגוד לרצונו, יש בה משום גילוי סוד שעליו נאמר: "שכל המגלה סוד חברו, כאילו שופך דמים, שנאמר (ויקרא יט, טז): 'לא תלך רכיל וגו' [לא תעמוד על דם רעך]'" (אוצר המדרשים [אייזנשטיין], עמ' 81).[[7]](#endnote-7)

**לאור האמור, רבני 'צהר' תומכים במתן אפשרות לנפגעי תקיפה מינית המעוניינים בכך לחשוף את פרטיהם בציבור.**

1. את הפסוק "אֶת הַכֹּל עָשָׂה יָפֶה בְעִתּוֹ גַּם אֶת הָעֹלָם נָתַן בְּלִבָּם מִבְּלִי אֲשֶׁר לֹא יִמְצָא הָאָדָם אֶת הַמַּעֲשֶׂה אֲשֶׁר עָשָׂה הָאֱ-לֹהִים מֵרֹאשׁ וְעַד סוֹף" (קהלת ג, יא), דרשו חז"ל כעוסק בהדחקה ההכרחית של יום המוות, וכך לימדו: "'העֹלם' כתיב, חסר וא"ו, מהו כן? אילולי שהקב"ה העלים מלבו של אדם את המיתה לא היה אדם בונה ולא נוטע שהיה אומר למחר אני מת למה אני עומד ומתיגע לאחרים לפיכך העלים הקדוש ברוך הוא מלבות של בני אדם את יום המיתה" (תנחומא [ורשא], קדושים, סימן ח). [↑](#endnote-ref-1)
2. על פי מאמרו של רפי ועקנין, 'דאגה בלב איש ישחנה', שמעתין, 121–122, עמ' 140 ואילך. זמין במרשתת. [↑](#endnote-ref-2)
3. ראו: רש"י, יומא עה ע"א, ד"ה ישיחנה לאחרים; שבת סז ע"א (כדי שאחרים יתפללו עליו); בית יוסף, יורה דעה, סימן רנ, אות ג (לעניין צדקה). [↑](#endnote-ref-3)
4. כלשון רש"י: "כשבאה צרה על אדם אומר לו אף בפלוני עלתה כך תנחומים הם לו" (רש"י איכה ב', יג). כמובן, יש להבדיל בין אדם לאדם ובין מצב למצב, ועיתים ש"צרת רבים נחמת שוטים" (פלא יועץ, ערך אהבת רעים). [↑](#endnote-ref-4)
5. ההלכה מכירה במודל של 'שליח הציבור' המשמש כפה לציבור בענייני תפילה, במיוחד בעבור אלו שאינם מסוגלים – מסיבות שונות – לומר את התפילה בעצמם (ראו ראש השנה לד ע"ב). [↑](#endnote-ref-5)
6. כלשון רש"י: "משל לחולה שנכנס אצלו רופא. אמר לו אל תאכל צונן ואל תשכב בטחב. בא אחר ואמר לו אל תאכל צונן ואל תשכב בטחב שלא תמות כדרך שמת פלוני. זה זרזו יותר מן הראשון" (רש"י, ויקרא טז, א). [↑](#endnote-ref-6)
7. ראה עוד באריכות במאמרו של הרב נחום רקובר, 'שמירת סוד', שנה בשנה, תשס"ג. [↑](#endnote-ref-7)